# КРАТКА ХАРАКТЕРИСТИКА НА ПРОДУКТА

# 1.ИМЕ НА ЛЕКАРСТВЕНИЯ ПРОДУКТ

Дуспаталин 135 mg обвити таблетки

Duspatalin 135 mg coated tablets

# 2. КАЧЕСТВЕН И КОЛИЧЕСТВЕН СЪСТАВ

Една обвита таблетка съдържа 135 mg мебеверинов хидрохлорид (mebeverine hydrochloride).

# 3. ЛЕКАРСТВЕНА ФОРМА

Обвита таблетка

Бели, кръгли, обвити таблетки.

# 4. КЛИНИЧНИ ДАННИ

## 4.1. Терапевтични показания

При възрастни и деца над 10 годишна възраст.

За симптоматично лечение на коремни болки и спазми, смущения в червата и чревен дискомфорт, свързани със синдром на раздразненото черво.

Лечение на стомашно-чревни спазми, предизвикани от органични заболявания.

## 4.2. Дозировка и начин на приложение

За перорална употреба.

### Дозировка

Таблетките да се приемат с достатъчно количество вода (най-малко 100 ml вода).

Таблетките да се приемат без да се дъвчат поради неприятния вкус.

*Възрастни и деца над 10 годишна възраст*

Една таблетка три пъти дневно, приблизително 20 минути преди хранене.

Продължителността на лечението не е ограничена.

В случай, че са пропуснати една или повече дози, пациентът трябва да продължи със следващата доза, както е предписано. Пропуснатата доза не трябва да се приема като допълнение към редовната доза

Дуспаталин не трябва да се прилага при деца под 3 годишна възраст, тъй като няма налични клинични данни за тази възрастова група.

Таблетките не трябва да се прилагат при деца от 3 до 10 годишна възраст, поради високото съдържание на активно вещество.

*Специални популации*

Не са провеждани проучвания за дозировката при пациенти в старческа възраст и такива с бъбречно и/или чернодробно увреждане. Няма особен риск за пациенти в старческа възраст и такива с бъбречно и/или чернодробно увреждане, установен от наличните постмаркетингови данни. Не се налага адаптиране на дозата при пациенти в старческа възраст и такива с бъбречно и/или чернодробно увреждане.

## 4.3. Противопоказания

Свръхчувствителност към активното вещество или към някое от помощните вещества, изброени в точка 6.1.

## 4.4. Специални предупреждения и предпазни мерки при употреба

Тъй като Дуспаталин съдържа лактоза, пациенти с редки наследствени проблеми на галактозна непоносимост, Lapp лактазен дефицит или глюкозо-галактозна малабсорбция не трябва да приемат това лекарство.

Тъй като Дуспаталин съдържа захароза, пациенти с редки наследствени проблеми на непоносимост към фрукгоза, глюкозо-галактозна малабсорбция или сукраза-изомалтазна недостатъчност не трябва да приемат това лекарство.

## 4.5. Взаимодействие с други лекарствени продукти и други форми на взаимодействие

Не са провеждани проучвания за лекарствени взаимодействия освен такива с алкохол. *In vitro* и *in vivo* изследвания при животни са показали липсата на взаимодействия между Дуспаталин и етилов алкохол.

## 4.6. Фертилитет, бременност и кърмене

### Бременност

Липсват или съществуват ограничени данни за употребата на Дуспаталин при бременни жени. Изследванията при животни не са достатъчни от гледна точка на репродуктивната токсичност (вж. точка 5.3). Дуспаталин не се препоръчва по време на бременност.

### Кърмене

Не е известно дали Дуспаталин или неговите метаболити се отделят в майчиното мляко. Екскрецията на продукта в млякото не е изследвана при животни. Дуспаталин не трябва да се прилага по време на кърмене.

### Фертилитет

Няма клинични данни за влиянието върху фертилитета при жени и мъже, въпреки че изследвания при животни не показват вредни ефекти на Дуспаталин (вижте точка „Предклинични данни за безопасност“).

## 4.7. Ефекти върху способността за шофиране и работа с машини

Не са провеждани изследвания относно ефектите върху способността за шофиране и работа с машини. Фармакодинамичният и фармакокинетичният профил, какго и постмаркетинговия опит не показват някакви вредни ефекти на Дуспаталин върху способността за шофиране и работа с машини.

## 4.8. Нежелани лекарствени реакции

Следните нежелани реакции са докладвани спонтанно по време на постмаркетинговия период. Точната им честота не може да бъде определена от наличните данни. Наблюдавани са алергични реакции основно, но не единствено върху кожата.

* Нарушения на кожата и подкожната тъкан - уртикария, антиоедем, едем на лицето, екзантем;
* Нарушения в имунната система - свръхчувствителност (анафилактични реакции).

Съобщаване на подозирани нежелани реакции

Съобщаването на подозирани нежелани реакции след разрешаване за употреба на лекарствения продукт е важно. Това позволява да продължи наблюдението на съотношението полза/риск за лекарствения продукт. От медицинските специалисти се изисква да съобщават всяка подозирана нежелана реакция чрез национална система за съобщаване:

Изпълнителна агенция по лекарствата

ул. „Дамян Груев” № 8

1303 София

Тел.:+359 2 8903417

уебсайт: [www.bda.bg](http://www.bda.bg)

## 4.9. Предозиране

### Симптоми

Теоретично може да се наблюдава повишена възбудимост на централната нервна система при предозиране. В случаи на предозиране с мебеверин , симптоми са липсвали или са били леки и бързо обратими. Наблюдаваните симптоми на предозиране са били неврологични и сърдечно-съдови.

### Лечение

Не е известен специфичен антидот и се препоръчва симптоматично лечение. Стомашен лаваж трябва да се има предвид само в случаи на множествена интоксикация, установена в първия час. Не са необходими мерки, които да намаляват абсорбцията.

# 5. ФАРМАКОЛОГИЧНИ СВОЙСТВА

## 5.1. Фармакодинамични свойства

Фармакотерапевтична група: Синтетични антихолинергици, естери с третична аминогрупа, АТС код: А03АА04

Механизъм на действие и фармакодинамични ефекти

Мебеверин е мускулотропно спазмолитично лекарство с директно действие върху гладката мускулатура на стомашно-чревния тракт, без да влияе върху нормалния мотилитет на червата.

Точният механизъм на действие не е известен, но множество механизми, като намаляване пропускливостта на йонните канали, блокиране на обратното захващане на норадреналин, локален анестетичен ефект, промени в абсорбцията на вода, могат да допринесат за локалния ефект на мебеверин върху стомашно-чревния тракт. Чрез тези механизми мебеверин оказва спазмолитични ефекти, които водят до нормализиране на мотилитета на червата, без да упражнява постоянна релаксация на гладко-мускулните клетки в стомашно-чревния тракт (т.нар. хипотония). Липсват системните странични ефекти, наблюдавани при типичните антихолинергици.

Клинична ефикасност и безопасност

Клиничната ефикасност и безопасност на различните форми на мебеверин са оценявани при повече от 1500 пациенти. Значително подобряване на симптомите на синдрома на раздразненото черво (коремна болка, характерни изпражнения) са наблюдавани при референтни или контролирани от изходните данни клинични проучвания.

Всички форми на мебеверин са най-общо безопасни и добре поносими в препоръчваните дози.

Педиатрична популация

Клинични изпитвания с таблетки или капсули са провеждани само при възрастни. Данните за ефикасност и безопасност от клиничните изпитвания, както и от постмаркетингов опит със суспензия мебеверинов памоат при пациенти над 3-годишна възраст са показали, че мебеверин е ефикасен, безопасен и добре поносим.

Клинични проучвания със суспензия мебеверин са показали, че той е ефикасен при облекчаване симптомите на синдрома на раздразненото черво при деца. По-нататъшни отворени и контролирани спрямо изходните данни проучвания със суспензия мебеверин са потвърдили ефикасността на лекарството.

Схемата на дозиране за таблетките и капсулите е определена на базата на постоянството по отношение на безопасността и благоприятната поносимост на мебеверин.

## 5.2. Фармакокинетични свойства

### Абсорбция

Мебеверин се абсорбира бързо и пълно след перорално приложение на таблетките.

### Разпределение

Не се наблюдава значимо натрупване след многократен прием.

### Биотрансформация

Мебеверин се метаболизира главно от естеразите, които първо разкъсват връзките на естерите на вератрилова киселина и мевеберинов алкохол.

Главният метаболит в плазмата е деметилирана карбокси киселина (ДМКК). Равновесният полуживотьт на елиминиране на ДМКК е 2,45 часа. При многократен прием Сmax на ДМКК е 1 670 ng/ml и tmax е 1 час.

### Елиминиране

Мебеверин не се екскретира като такъв, но се метаболизира напълно; метаболитите се екскретират почти напълно. Вератриловата киселина се екскретира с урината, както и мебевериновият алкохол, отчасти като съответната карбокси киселина и отчасти като деметилирана карбокси киселина (ДМКК).

Педиатрична популация

Не са провеждани фармакокинетични проучвания при деца с мебеверин.

## 5.3. Предклинични данни за безопасност

При проучвания с многократна доза след перорален и парентерален прием са наблюдавани ефекти върху централната нервна система с поведенческа възбуда, главно тремор и конвулсии. При кучетата, най-чувствителният вид, тези ефекти са наблюдавани при дози, еквивалентни на 3 пъти максималната препоръчителна клинична доза от 400 mg дневно, въз основа на сравненията за общата телесна повърхност (mg/m2).

Репродуктивната токсичност на мебеверин не е изследвана достатъчно при проучвания с животни.

Няма индикации за тератогенен потенциал при плъхове и зайци. Въпреки това, ембриотоксични ефекти (забавен растеж, леталитет на плода) са наблюдавани при плъхове в дози еквивалентни на 2 пъти максималната клинична доза. Ефектът не е наблюдаван при зайци.

Не са наблюдавани ефекти върху фертилитета при мъжки или женски плъхове в дози еквивалентни на максималната доза при хора.

В стандартни *in vitro* и *in vivo* тестове за генотоксичност, мебеверин не е показал генотоксични ефекти. Не са провеждани проучвания за карциногенност.

# 7. ПРИТЕЖАТЕЛ НА РАЗРЕШЕНИЕТО ЗА УПОТРЕБА

Майлан ЕООД

Офис сграда „Сердика офиси“

бул. Ситняково№ 48, ет. 7

1505 София, България

# 8. НОМЕР НА РАЗРЕШЕНИЕТО ЗА УПОТРЕБА

9600036

# 9. ДАТА НА ПЪРВО РАЗРЕШАВАНЕ/ПОДНОВЯВАНЕ НА РАЗРЕШЕНИЕТО ЗА УПОТРЕБА

Дата на първо разрешаване: 18 юли 2002 г.

Дата на последно подновяване: 18 септември 2007 г.

# 10. ДАТА НА АКТУАЛИЗИРАНЕ НА ТЕКСТА

11/2017